tartuNLP/wikipedia-smugri-20251201 huggingface dataset:
Jafet

Jafet (; vanhassa kirkkoraamatussa Jaafet) oli Raamatun Vanhan testamentin mukaan Nooan kolmas poika, joka pelastui isänsä ja muun perheensä kanssa vedenpaisumuksesta. Jafetia on pidetty Vähässä-Aasiassa ja Välimeren länsi- ja pohjoisrannikolla asuneiden "jaafetilaisten kansojen" kantaisänä.
Jafetin poikia olivat Gomer, Magog, Madai, Javan, Tubal, Mesek ja Tiras
Islamilaisessa traditiossa.
Jafetia (arabiaksi: "Yāfith") ei mainita nimellä Koraanissa, mutta siihen viitataan epäsuorasti Nooan kertomuksessa.
1600-luvun tšagatain kielisen etnografisen tutkielman "Shajara-i Tarākima" (شجرهٔ تراکمه, "Turkmenistanin sukututkimus") kirjoittaneen Tšingis-kaanin jälkeläisen, Abū'l-Ghāzī Bahadurin mukaan Jafetin jälkeläiset menivät Volgan- ja Ural-jokien rannoille. Hänellä oli kahdeksan poikaa nimeltä Turk, Hazar, Saqlab, Rus, Ming, Chin, Kemeri ja Tarih. Kun Jafet oli kuolemaisillaan, hän asetti seuraajakseen "Turkin", esikoispoikansa.
Sukupuu.
Ensimmäisen Mooseksen kirjan 10. luvun kansojen taulussa kuvataan Jafetin jälkeläiset. 1. Moos. luvussa 10:2-5 luetellaan hänen poikansa: ”Jafetin pojat olivat Gomer, Magog, Madai, Javan, Tubal, Mesek ja Tiras.” Nämä nimet liittyvät eri kansoihin ja alueisiin, jotka perinteisesti liitetään Euroopan ja Aasian alueisiin. Jafetin jälkeläisten uskotaan asuttaneen tunnetun maailman länsi- pohjoisosia.
Jafetin sukupuu Raamatun mukaan:
Espanjan Grand Prix 2005

Espanjan Grand Prix 2005 (virallisesti Formula 1 Grand Prix Marlboro de España 2005) oli Formula 1 -kauden viides osakilpailu, joka ajettiin 6.–8. toukokuuta Circuit de Catalunyan moottoriradalla Espanjassa.
Alkukaudesta autonsa luotettavuuden kanssa taistellut McLarenin suomalaiskuljettaja Kimi Räikkönen johti koko kisan ajan ajaen paalupaikalta kauden ensimmäiseen ja uransa kolmanteen voittoon, noussen näin mukaan mestaruustaisteluun.
Kalkki

Kalkki eli kalsiumoksidi (CaO), josta käytetään myös nimiä poltettu kalkki tai sammuttamaton kalkki, on valkoinen emäksinen kiteinen yhdiste. Kalkkia valmistetaan esimerkiksi kalkkikivestä saatavasta kalsiumkarbonaatista kuumentamalla sitä kalkkiuunissa noin 1 100 °C:n lämpötilassa, jolloin siitä lohkeaa hiilidioksidia. Kalsiumoksidia muodostuu myös eräiden muiden kalsiumyhdisteiden, kuten kalsiumnitraatin kuumentamisen yhteydessä.
CaCO3 → CaO + CO2.
Kalkkia käytetään sementin ja laastin valmistukseen sekä maataloudessa peltojen kalkitsemiseen. Se reagoi herkästi veden kanssa, jolloin syntyy kalsiumhydroksidia, jota sanotaan myös sammutetuksi kalkiksi. Reaktio on tällöin seuraava:
CaO + H2O → Ca(OH)2.
Kalkin pH-arvo on 13.
Viherlandia

Viherlandia on Suomen suurin puutarhakeskus Jyväskylässä. Sen valikoimiin kuuluu puutarhakasvien ja -työkalujen lisäksi huonekasveja ja niiden ruukkuja ja hieman kasveihin liittymättömiäkin tuotteita kuten makeisia. Se on toiminut Jyväskylässä vuodesta 1984 lähtien. Viherlandia sijaitsee Halssilan kaupunginosassa lähellä Jyväsjärveä. Viherlandiassa vierailee vuosittain noin 400 000 kävijää. Puutarhamyymälän lisäksi Viherlandian tiloissa on kokoustiloja ja siellä toimii ravintola Eeden. Ensimmäisessä kerroksessa on myös kahvio. Myymälän osia ovat esimerkiksi viidakkosiipi, jossa on trooppisia kasveja sekä silkkisiipi, jossa on tekokasveja. Kesäisin myymälätiloihin kuuluu myös ulkotiloja.
Viherlandia on osa Tahvosten sukutilaa, ja nykyisin siellä työskentelee viides sukupolvi.
Viherlandiassa on nähtävillä kaksi kakadua: Kalle ja Roosa. Kultatöyhtökakadu Kalle on ollut Viherlandiassa vuodesta 1985. Vuonna 1991 Viherlandiaan muutti toinen kultatöyhtökakadu Torsti, josta siihenastinen omistajaperhe joutui elämäntilannemuutoksen vuoksi luopumaan. Se kuoli vuonna 2018. Seuraavana vuonna sen tilalle tuli celebesinkakadu Roosa.
Kalkkikivi

Kalkkikivi (CaCO3) on kerrostunut kivilaji, jota syntyy kalsiumkarbonaatin saostuessa vedessä. Kivilajia, joka sisältää pääasiallisesti kalkkisälpää (kalsiittia), nimitetään kalkkikiveksi, marmoriksi tai liiduksi. Kalkkikivi voi sisältää myös magnesiumkarbonaattia (MgCO3 · CaCO3). Jos magnesiumpitoisuus on yli 7 prosenttia, kiveä nimitetään dolomiitiksi. Kalsiittinen kalkkikivi, jossa on vähemmän magnesiumia, on yleisempää kuin dolomiitti. 
Kalkkikivi on yksi maapallomme yleisimmistä kivilajeista. Suomessa sitä on kuitenkin niukasti. Suomesta löytyvä kalkkikivi on noin 2 miljardia vuotta vanhaa. Nordkalkin Paraisten kaivosten kalkkikivi on kalsiittia.
Kalkkikivi kuuluu sedimenttikivilajeihin. Useat kalkkikiven eri muodot ovat syntyneet kuolleiden eliöiden jäänteistä, mutta esimerkiksi ooliitti syntyy meressä kalsiitin kerääntyessä hiekanjyvästen ympärille. Marmori on metamorfoitunutta kalkkikiveä, vaikka nimitystä saatetaan käyttää myös muunlaisista kivistä.
Kalkkikivialueilla saattaa esiintyä luolia, jotka ovat syntyneet, kun heikosti hapan sadevesi on liuottanut kalsiumkarbonaattia kalkkikivestä. Luolissa on tippukiviä.
Käyttö.
Rakentaminen.
Kalkkikiveä käytetään rakennuskivenä sekä sellaisenaan että marmorin muodossa sekä rakennusaineena muun muassa sementin valmistukseen. Egyptissä pyramidit päällystettiin paikallisella, valkoisella ja fossiileja sisältävällä kalkkikivellä. Myös Pariisin Notre Dame on rakennettu omalta alueeltaan louhitusta kalkkikivestä, itse asiassa Pariisin katakombit ovat vanhoja kalkkikivilouhoksia.
Muita käyttötarkoituksia.
Maataloudessa kalkkia käytetään maaperän happamuuden torjuntaan.
Kalkkikiveä annetaan myös monille lemmikkieläimille, jotta ne saisivat tarpeeksi kalkkia. Lisäksi kalkkikivi on yksi lasin valmistusaineista.
Vironkivi.
Kalkkikivi tunnettiin Suomessa ensin vironkivenä. Suomessa on historiallisesti tunnettu vain niukalti kalkkikiviesiintymiä. Paikalliset kivet olivat usein hankalia rakennuskiviksi muun muassa kovuutensa vuoksi, joten kalkkikiveä alettiin jo keskiajalla tuoda Virosta rakennuskiveksi. Virossa kalkkikivi on yksi tärkeimmistä luonnonvaroista.
Euroopan Grand Prix 2005

Euroopan Grand Prix 2005 (virallisesti Formula 1 Grand Prix of Europe) oli Formula 1 -kauden 2005 seitsemäs osakilpailu, joka ajettiin 27.–29. toukokuuta 2005 Nürburgringin moottoriradalla Saksassa.
Kilpailun voitti Renault-tallin Fernando Alonso, joka kasvatti MM-pistejohtonsa toisena olevaan Kimi Räikköseen 32 pisteeseen. Räikkösen kilpailu päättyi katkerasti: oikean etupyörän ripustukset pettivät Räikkösen johdettua kilpailua viimeisellä kierroksella.
Mutare

Mutare, alkuperäiseltä nimeltään Umtali, on kaupunki Zimbabwessa. Se on asukaslukunsa perusteella Zimbabwen kaupungeista kolmanneksi suurin. Sen asukasluku vuoden 2012 väestönlaskennassa oli noin 186 000.
Mutare perustettiin vuonna 1897. Kuntana Fort Umtali toimi vuodesta 1914 ja vuonna 1971 se sai kaupungin oikeudet. Rhodesian muututtua Zimbabweksi kaupunki nimettiin 1982 Mutareksi. Se sijaitsee Pungwe-joen varrella lähellä Zimbabwen ja Mosambikin rajaa.
Suurin osa kaupungin asukkaista on shona-kansan jäseniä. Kaupungin vakavimpia ongelmia on muun muassa HIV-positiivisten suuri määrä.
Zimbabwen katolinen yliopisto avasi kaupungissa kampuksen vuonna 2014.
Australian Grand Prix 2005

Australian Grand Prix 2005 (virallisesti Foster's Australian Grand Prix) oli Formula 1 -kauden 2005 1. osakilpailu, joka ajettiin 4.–6. maaliskuuta 2005 Albert Parkin radalla Melbournessa.
Ennakkotunnelmia.
Suomen toinen Foster's Grid Girl Niina Siljamäki, edusti Suomea Australian osakilpailussa. Edellisen kerran hän edusti Suomea 2004 Britannian GP:ssä.
Vapaat harjoitukset.
Perjantain ensimmäisissä vapaissa harjoituksissa, nopeinta vauhtia piti yllä Red Bullin kolmoskuljettaja Vitantonio Liuzzi.
Perjantain toisissa vapaissa harjoituksissa, nopein oli McLarenin kolmoskuljettaja Pedro de la Rosa.
Lauantain kolmansissa harjoituksissa, nopein oli Ferrarin Michael Schumacher ennen tallikaveri Rubens Barrichelloa.
Lauantain neljänsissä vapaissa harjoituksissa, McLarenin Kimi Räikkönen oli nopein.
Aika-ajot.
Paalupaikalle ajoi Renaultin Giancarlo Fisichella, jolle paalupaikka oli F1-uran toinen ja ensimmäinen sitten 1998 Itävallan GP:n. Toiseksi ajoi Toyotan Jarno Trulli. Toyotalle kyseessä oli tallin historian ensimmäinen eturivin lähtöpaikka. Kolmanneksi ajoi Williamsin Mark Webber, joka teki myös samalla toisten aika-ajojen nopeimman ajan.
Epäonnistujiin lukeutui Ferrarin Michael Schumacher, joka sijoittui sijalle 18. Schumacherille kyseessä oli uran toiseksi huonoin lähtöruutu sitten 2004 Kiinan GP:n, jolloin hän oli 20:s.
Kilpailu.
Kilpailun voitti toista kertaa urallaan paalupaikalta startannut Renault'n Giancarlo Fisichella, joka siirtyi samalla MM-sarjan johtoon. Voitto oli Fisichella ensimmäinen sitten 2003 Brasilian GP:n. Toiseksi sijoittui Ferrarin Rubens Barrichello ja kolmanneksi Renault'n Fernando Alonso. McLarenin Kimi Räikkönen sijoittui kahdeksanneksi. Ferrarin Michael Schumacher keskeytti kolaroituaan Williamsin Nick Heidfeldin kanssa.
Jyväskylän Kaupunginkirkko

Jyväskylän Kaupunginkirkko on Jyväskylän keskustassa sijaitseva entisen Jyväskylän kaupunkiseurakunnan pääkirkko, nykyään Keskustan alueseurakunnan kirkko. Kirkkorakennus valmistui vuonna 1880, viisi vuotta kaupunkiseurakunnan perustamisen jälkeen. Kirkon suunnitteli arkkitehti Ludvig Isak Lindqvist ja rakennustöitä johti ruotsalaissyntyinen rakennusmestari Anders Johan Janzon.
Kirkko korvasi Jaakko Jaakonpoika Leppäsen suunnitteleman vuonna 1775 valmistuneen puukirkon, joka sijaitsi nykyisessä Cygnaeuksen puistossa. Uutta kirkkoa oli kaivattu jo 1850-luvulta lähtien vanhan kirkon sijainnin ja vaarallisen huonon kunnon takia. Kun vuonna 1885 valmistui Taulumäelle maaseurakunnan puukirkko, jäi vanha puukirkko ilman käyttöä ja se purettiin vuonna 1888.
Jyväskylän Kaupunginkirkko on rappaamaton punatiilestä rakennettu pohjakaavaltaan päätytornillinen pitkäkirkko, ja se oli valmistuessaan Keski-Suomen ensimmäinen kivikirkko. Kirkon arkkitehtuuriin kuuluvat pyörökaariset ikkunat sekä runsas tiiliornamentiikka. Arkkitehtuuri sisältää sekä uusromaanisia että uusgoottilaisia piirteitä. Kirkko rakennettiin aikanaan kaupungin torin yhteyteen ja nykyisin sitä ympäröi Kirkkopuisto.
Kuoriholvin maalaukset ovat Bruno Tuukkasen. Tuukkanen on suunnitellut myös kuori-ikkunoiden lasimaalaukset vuodelta 1924. Alttaritaulu "Jeesus siunaa lapsia" (myös nimellä: "Sallikaa lasten tulla minun tyköni") on Fredrik ja Nina Ahlstedtin vuodelta 1901.
1980-luvun lopulla kirkon 100-vuotisjuhlien lähestyessä kirkkoa peruskorjattiin arkkitehti Sakari Holman suunnitelmien mukaan. Kirkon sisäväritys uusittiin kauttaaltaan lukuun ottamatta Bruno Tuukkasen kuoriholvin kattomaalausta. Ulkopuolelta muun muassa kirkon ovet ja ikkunapuitteet maalattiin tumman vihreään sävyyn.
Jyväskylän Kaupunginkirkossa on ensi kertaa veisattu suomeksi Hoosianna.
Ludvig Isak Lindqvist

Ludvig Isak Lindqvist (3. lokakuuta 1827 Uusikaarlepyy – 2. helmikuuta 1894 Helsinki) oli suomalainen arkkitehti ja Yleisten rakennusten ylihallituksen pääjohtaja.
Lindqvist valmistui Helsingin yliopistosta vuonna 1847. Valmistumisensa jälkeen Lindqvist toimi ensin yleisten rakennusten intendentinkonttorin oppilaana ja myöhemmin Turussa lääninarkkitehdin G. T. Chiewitzin apulaisena. Vuonna 1855 Lindqvist nimitettiin Oulun läänin lääninarkkitehdiksi. Tuossa virassa hän oli vuoteen 1868 asti. Yleisten rakennusten ylihallituksen ylijohtajaksi hänet nimitettiin 1882. Lindqvist erosi virasta vuonna 1887.
Hänet muistetaan parhaiten lukuisien kirkkorakennuksien ja sairaaloiden suunnittelijana.
Kääntäjä, lehtimies Rafael Lindqvist ja taidemaalari Agda Lindqvist olivat Ludvig Isak Lindqvistin lapsia.
Varsinaiset katkaravut

Varsinaiset katkaravut (Caridea) on kymmenjalkaisten äyriäisten osalahko. Vaikka osalahkoa on toisinaan kutsuttu pelkästään nimellä "katkaravut", luetaan katkaravuiksi yleensä muitakin, ulkoisesti samannäköisiä äyriäisryhmiä, joita samaan tapaan pyydystetään tai kasvatetaan ihmisravinnoksi.
Katkarapujen ruumis on pitkänomainen, jokseenkin liereä tai vähän sivuilta litistynyt. Sitä luonnehtii vahva, lihaksikas pyrstöosa. Selkäkilpi (carapax) on suhteellisen pehmeä ja ohut, sen etureuna muodostaa usein sarvimaisen otsapiikin. Keskiruumiin jalat ovat ohuet, hämähäkkimäiset, takaruumiin (”ravunpyrstön”) raajat taas ovat sopeutuneet uimajaloiksi. Tuntosarvet ovat useimmiten pitkät; niiden tyvellä on levymäinen antennisuomu. Katkaravut useimmiten liikkuvat pohjan tuntumassa tai vesikasvillisuudessa.
Varsinaiset katkaravut kuuluvat kymmenjalkaisten Pleocyemata-alalahkoon ja ovat läheisempää sukua esim. saman alalahkon hummereille ja taskuravuille kuin muille, Dendrobranchiata-alalahkoon kuuluville katkaravuille. Varsinaisilla katkaravuilla on yksinkertaiset haarattomat kidukset ja ne hautovat muniaan pyrstönsä tyvessä.
Caridea-osalahko jaetaan kuuteentoista yläheimoon, ja nämä edelleen heimoihin, sukuihin ja lajeihin, joita tunnetaan yli 3260 kappaletta. Suurimmat yläheimot ovat Palaemonoidea (971 lajia), Alpheoidea (963 lajia) ja Atyoidea (450 lajia).
Suomen lajit.
Suomen rannikoilla esiintyy alkuperäisenä kaksi noin kuusisenttiseksi kasvavaa katkarapulajia, hietakatkarapu ("Crangon crangon") sekä leväkatkarapu ("Palaemon adspersus"), joka elää Porin ja Pernajan välisellä alueella. Kolmas laji, sirokatkarapu ("Palaemon elegans") on vieraslaji, joka on levinnyt nopeasti etelärannikolle 2000-luvun alussa.
Taloudellinen käyttö.
Varsinaisia katkarapuja, samoin kuin muiden ryhmien katkarapuja, pyydystetään ja kasvatetaan merkittäviä määriä ihmisravinnoksi. Pohjois-Euroopassa tärkeimpiä lajeja ovat pohjankatkarapu ("Pandalus borealis") ja hietakatkarapu ("Crangon crangon"). Kaakkois-Aasiassa vesiviljelyssä tuotetaan suuria määriä makean veden "Macrobrachium"-katkarapuja.
Katkaravut akvaariossa.
Akvaarioharrastuksessa suosittujen pienten makean veden harjarapujen (Atyidae) nimiksi on vahvistettu erilaisia harjarapuja ja sukarapuja, esimerkiksi siniharjarapu ja leväsukarapu ("Caridina japonica", ent. leväkatkarapu).
Makea- ja murtovesiakvaarioissa pidetään myös "Macrobrachium"-suvun lajeja, esimerkiksi "Macrobrachium lanchesteri", "Macrobrachium pilimanus" ja "Macrobrachium assamense". Merivesiakvaarioissa ovat yleisiä "Lysmata"-suvun ravut, jotka kuuluvat puhdistajaravuiksikin kutsuttuun Hippolytidae-heimoon.
Lemmenjuoma

Lemmenjuoma () on koominen kaksinäytöksinen ooppera, jonka on säveltänyt Gaetano Donizetti. Felice Romanin italiankielinen libretto perustuu Eugène Scriben teokseen "Le Philtre". Kantaesitys oli Teatro della Canobbianassa Milanossa vuonna 1832.
"Lemmenjuoma" kuuluu oopperoiden vakio-ohjelmistoihin. Oopperaa esitetään paljon, ja siitä on olemassa lukuisia äänitteitä.
Tunnettuja aarioita.
Nemorinon rooli kuuluu "bel canto" -tenorien kuuluisimpiin. Menestyksekkäitä Nemorinoja ovat olleet muun muassa Beniamino Gigli, Ferruccio Tagliavini, Luciano Pavarotti ja Juan Diego Flórez. Adinan roolin kuuluisia esittäjiä ovat olleet muun muassa Joan Sutherland, Kathleen Battle, Ruth Ann Swenson ja Anna Netrebko.
Aika: 1800-luku.
Paikka: Pieni italialainen kylä.
Juoni.
I näytös.
Ujo talonpoika Nemorino on rakastunut Adinaan, joka kuitenkin rakastaa Belcorea. Puoskari Dulcamara taivuttelee Nemorinon ostamaan pullon taikajuomaa ongelman ratkaisemiseksi, mutta pullo sisältää vain viiniä. Viinillä on suorastaan päinvastainen vaikutus, sillä humalapäissään Nemorino kohteleekin Adinaa nyt kuin ilmaa. Tästä närkästyneenä Adina lupaa kätensä Belcorelle ärsyttääkseen Nemorinoa.
II näytös.
Adinan ja Belcoren kihlajaisjuhlan aikana Nemorino hakeutuu jälleen tohtori Dulcamaran puheille. Tämä kuitenkin vaatii toisesta lemmenjuoma-annoksestaan käteistä, jota Nemorinolla ei ole. Hän liittyy pikaisesti Belcoren armeijaan tienatakseen rahaa voidakseen ostaa lisää lemmenjuomaa. Nemorino ei tiedä perineensä suuren summan rahaa, mutta kyläläiset tietävät. Kylän tytöt parveilevat Nemorinon ympärillä, mikä saa hänen vakuuttuneeksi lemmenjuoman tehosta. Kun Adina näkee tämän, hän päättää silkasta kateudesta ostaa Nemorinon vapaaksi armeijasta ja ottaa varmuuden vuoksi myös siemauksen ”lemmenjuomaa”. Nuori pari saa lopulta onnen. Tohtori Dulcamara poistuu kylästä myytyään vielä muutaman pullon taikajuomaa, joka selvästikin tuottaa paitsi rakkautta myös vaurautta.
Muunnelmia.
Tampere-talossa vuonna 2006 esitetty Tuomas Parkkisen ohjaama versio oli sijoitettu Kuubaan. Uudisversiossa oli myös runsaasti viitteitä amerikkalaiseen kulttuuriin, viini oli esimerkiksi korvattu Coca-Colalla.
Nanumanga

Nanumanga tai Nanumaga on korallisaari Tuvalulla, Tyynellämerellä ja yksi maan kahdeksasta hallintoalueesta. Sen pinta-ala on noin 2,8 neliökilometriä, ja vuoden 2012 väestönlaskennan mukaan siellä oli 481 asukasta. Saarella on kaksi kylää, Tonga ja Tokelau. Nanumangaa johtaa saarineuvosto ja sillä on kaksi paikkaa Tuvalun 15-paikkaisessa parlamentissa. Saarella on muun muassa kirkko ja sairaala.
Maantiede.
Nanumanga sijaitsee Tyynellämerellä, Tuvalun saarivaltion pohjoisosassa, noin 390 kilometriä Funafutista luoteeseen. Saaren pinta-ala on suunnilleen 2,8 neliökilometriä, ja se on soikean muotoinen. Sen pituus on noin 3 kilometriä, ja leveimmillään se on noin 1,5 kilometriä. Saari on vulkaanista alkuperää, ja sen pohjoisosassa sijaitsee Vaiatoa-niminen suolajärvi. Nanumangan eteläosissa on myös kaksi pienempää vesialuetta, Loto'aiga ja Haapai.
Ilmasto ja ilmastonmuutos.
Nanumangalla on trooppinen ilmasto, vuorokauden kuukausikeskilämpötila on noin 27–28 °C. Saaren keskimääräinen vuosittainen sademäärä on noin 2 600 millimetriä.
Eläimistö ja kasvisto.
Saaren eteläosissa on mangrovemetsää.
Historia.
Nanumangan pohjoispuolelta on löydetty merenalainen luola, jonka sisällä oli todisteita siitä, että saarella on asuttu yli 8 000 vuotta sitten.
Ensimmäinen Nanumangan todistetusti löytänyt eurooppalainen oli espanjalainen kauppias Don Francisco Maurelle, joka löysi sen vuonna 5. toukokuuta 1781. Hän kutsui saarta nimellä "Isla del Cocal", mutta ei noussut saarella maihin.
Vuonna 1880 Louis Becke saapui saarelle kauppiaaksi. Häntä ennen kauppiaana oli toiminut Tom de Wolf.
Vuonna 1892 Nukufetau liitettiin muiden nykyään Tuvalulle kuuluvien atollien ja saarien lisäksi Yhdistyneen kuningaskunnan Gilbert- ja Ellicesaarten protektoraattiin, josta tuli vuonna 1916 siirtomaa. Nukufetausta tuli osa Tuvalua maan itsenäistyttyä vuonna 1978.
Nanumangan saarella avattiin postitoimisto vuonna 1925.
Väestö.
Vuoden 2012 väestönlaskennan mukaan Nanumangalla oli 481 asukasta ja väestöntiheys oli 173 as./km². Vuonna 2002 saarella oli ollut 589 asukasta. Saaren väestönkasvu kymmenessä vuodessa oli -18,3 prosenttia, suurin väestönvähennys Tuvalun yhdeksästä saaresta. 1980-luvulla saaren väkiluku oli lähes 700. Suurin osa saaren väestöstä asuu sen länsiosissa kahdessa kylässä, Tokelaussa ja Tongassa, joissa molemmissa oli yli 200 asukasta vuonna 2012.
Nanumangalla puhutaan pääasiassa tuvalun kielen pohjoistuvalun murretta.
Suurin osa Nanumangan asukkaista kuuluu protestanttiseen Tuvalun kirkkoon. Atollilla on myös pieni Jehovan todistajien yhteisö ja muita pieniä uskonnollisia ryhmiä.
Tutuila

Tutuila on saari Tyynellämerellä. Se on Amerikan Samoan pääsaari. Saaren pinta-ala on 142 neliökilometriä, ja se noin 30 kilometriä pitkä ja 10 kilometriä leveä. Saarta halkoo varsin vuoristoinen sisämaa, jonka korkein kohta on 653 metriä korkea Matafao Peak.
Tutuilan asukasluku vuonna 2020 oli 48 878, ja siellä asui 98,3 prosenttia koko Amerikan Samoan asukkaista. Saarella puhutaan pääasiassa samoan kieltä, mutta lähes kaikki ymmärtävät myös englantia. Tutuilassa sijaitsee myös Amerikan Samoan pääkaupunki Pago Pago.
Kromiitti

Kromiitti on mustanvälkehtivä spinelliryhmään kuuluva malmimineraali, jonka koostumus on FeCr2O4. Kromiitti on tärkein kromia sisältävistä mineraaleista. Se kuuluu ultraemäksisiin ja muodostuu syvällä magmasta. Kromiitti on ensimmäisiä magman jäähtyessä kiteytyviä mineraaleja. Sen kovuus Mohsin kovuusasteikolla on 5,5.
Pelkistettäessä kromiittia hiilellä valokaariuunissa saadaan ferrokromia, josta voidaan valmistaa edelleen ruostumatonta terästä.
Pago Pago

Pago Pago on Amerikan Samoan pääkaupunki, jonka väkiluku oli 3 656 vuonna 2011. Se sijaitsee Amerikan Samoan pääsaarella Tutuilassa. Tärkeimmät elinkeinot ovat matkailu sekä tonnikalan kalastus ja jalostus. Kaupungissa on muun muassa satama, pari pankkia ja ruokakauppaa, museo ja Amerikan Samoan hallintovirastot. Puhutuin kieli on samoa, mutta lähes kaikki ymmärtävät myös englantia.
Lonely Planetin opaskirjan mukaan Pago Pago on pikemminkin samannimisen sataman ympärillä oleva kokoelma kyliä kuin kaupunki. Pago Pago voi tarkoittaa sataman päässä olevaa pientä kylää, satamaa itsessään tai Pago Pagon ”kaupunkia”. Usein Pago Pagolla tarkoitetaan koko Tutuilan saarta, joskus jopa koko Amerikan Samoaa.
Pago Pagon taajimpaan asutut alueet ovat sataman kaakkoispuolella sijaitsevat Fagatogo ja Utulei. Fagatogo on hallinnollinen keskus, jossa sijaitsee Fono (territorion senaatin ja edustajainhuoneen rakennus) ja museo.
W. Somerset Maugham on kuvannut kaupunkia novellissa "Sade" (suomennos sisältyy kokoelmaan "Väräjävä lehti").
Malesian Grand Prix 2005

Vuoden 2005 Malesian Grand Prix oli Formula 1 -luokan osakilpailu, joka käytiin 18.–20. maaliskuuta 2005 Sepangin radalla Kuala Lumpurissa.
Renault'n Fernando Alonso voitti kilpailun ja siirtyi MM-pistejohtoon kuuden pisteen erolla tallikaveriinsa Giancarlo Fisichellaan.
Ruskohiili

Ruskohiili on energiasisällöltään vähäistä kivihiiltä. Ruskohiili on vanhoja turvekerrostumia, jotka päälle kerääntyneiden kerrostumien paineen vaikutuksesta ovat muuttuneet mustanruskeiksi, 50–75 prosenttia hiiltä sisältäväksi kivilajiksi. "Ligniitti" on ruskohiiltä, jossa voi erottaa selvästi puun rakenteen.
Suurin ligniitin louhija on Saksa, jossa myös suurin osuus sähköntuotannosta (24,9 %) tuotettiin ligniitillä vuonna 2009. Brandenburgin osavaltion ruskohiilialueella arvioidaan olevan ruskohiiltä ainakin seuraavaksi sadaksi vuodeksi.
Bahrainin Grand Prix 2005

Bahrainin Grand Prix 2005 oli Formula 1 -kauden 3. osakilpailu, joka ajettiin 1.–3. huhtikuuta 2005 Bahrain International Circuitin radalla.
Renault'n Fernando Alonso voitti kilpailun ja kasvatti MM-pistejohtonsa toiseksi nousseeseen Toyotan Jarno Trulliin 10 pisteeseen. Kimi Räikkönen otti kauden ensimmäisen palkintosijan sijoittumalla kolmanneksi.
Tulokset.
Lähde:
Monacon Grand Prix 2005

Monacon Grand Prix 2005 (virallisesti Formula 1 Grand Prix de Monaco 2005) oli Formula 1 -kauden 2005 kuudes osakilpailu, joka ajettiin 20.–22. toukokuuta 2005 Monacon katuradalla Monacossa.
McLarenin Kimi Räikkönen voitti ensimmäisen Monacon ja kauden toisen GP:nsä johtamalla kilpailua alusta loppuun. Samalla hän nousi MM-sarjan toiseksi, 22 pisteen päähän Renault'n Fernando Alonsosta. Kilpailun toinen oli Nick Heidfeld ja kolmas Mark Webber. Fernando Alonso oli neljäs ja Michael Schumacher seitsemäs.
Marmori

Marmori (kreik. "marmaros", loistava kivi) tarkoittaa kaikkia karbonaattipitoisia kivilajeja, joilla on sellainen kovuus ja kiillotettavuus, että niitä voidaan käyttää rakentamiseen ja veistoksiin. Marmori on kalkkikivestä muuttunut eli metamorfinen kivilaji. Marmoria on pitkään käytetty rakennuskivenä. Enimmäkseen sitä käytetään sisustamisessa, pöytätasoina sekä seinä- ja lattialaatoissa.
Alvar Aalto suunnitteli Helsinkiin marmoripintaisia rakennuksia, kuten Finlandia-talon ja nykyisen Stora Enson pääkonttorin. Niiden julkisivumateriaalina käytettiin kuuluisaa Carraran marmoria.
Suomessa marmoria ei yleensä suositella käytettäväksi ulkotiloissa, koska Suomen rajuja sään vaihteluita kestää vain muutama marmorilajike. Marmoripintaisia rakennuksia on kuitenkin toteutettu, esimerkiksi Finlandia-talo, jonka taipuvat marmorilevyt uusittiin 1999 ja uusitaan jälleen 2020-luvulla.
Suomessa on louhittu marmoria esimerkiksi Särkisalossa ja Ruskealassa. Ruskealan marmoria on käytetty muun muassa Pietarin Iisakin kirkossa ja Talvipalatsissa sekä Helsingissä Yleisradion ja Säästöpankin rakennuksissa.
Smak

Smak on Helsingissä joulukuussa 2001 perustettu rockyhtye. Smak on julkaissut kolme albumia ja yhden DVD:n. Yhtye sai ensimmäisen albuminsa julkaisun yhteydessä huomiota erityisesti nuoresta iästään.
Historia.
Ennen levytyssopimusta.
Smak perustettiin Lauttasaaren ala-asteen koulussa joulukuussa 2001, jonka joulujuhlassa se soitti ensimmäisen kerran julkisesti. Helmikuussa 2002 Smak osallistui Ääni ja vimma junior -kilpailuun, jonka myös voitti. Palkinnoksi yhtye pääsi esiintymään Kulttuuriareena Gloriaan Äänen ja vimman finaaliin ja pääsi tekemään ensimmäisen "Tätä totuutta" -demonsa Helsingin Nuorisoasiainkeskuksen studioon. Vuonna 2003 Smak julkaisi toisen demonsa, joka sisälsi jo kaksi ensimmäiselle albumille päässyttä kappaletta: "Myrsky", "Muistoja" ja "Valhe". Yhtye pääsi vuoden 2004 Ääni ja vimma -kilpailun finaaliin. Katselmuksen jälkeen tuomarina toiminut Teja Kotilainen tarjosi yhtyeelle levytyssopimusta, jonka yhtye solmi Kotilaisen perustaman Break A Leg Entertainment Oy:n kanssa 4. toukokuuta 2004.
Sic Transit.
Ensimmäinen single, "Myrsky", julkaistiin heinäkuussa 2004. Se kuului radiossa ja herätti yleisön kiinnostuksen yhtyettä kohtaan. Single kävi parhaimmillaan sijalla kaksi Suomen virallisella singlelistalla. Samana vuoden marraskuussa julkaistiin vielä toinen single "Hallanvaara", josta myöhemmin tehtiin Smakin ensimmäinen musiikkivideo. 10. joulukuuta 2004 ilmestynyt esikoisalbumia "Sic Transit" on myyty yli 10 000 kappaletta. Levyn jälkeen julkaistiin vielä "Vesi tulvii sisään" -single sekä kaksi promosingleä, "Nousen" ja "Putoan", joista jälkimmäistä jaettiin yhtyeen ensimmäisen DVD:n mukana. Livemateriaalia, dokumentteja ja yhtyeen kolme ensimmäistä musiikkivideota sisältävä "Gloria Mundi" -DVD ilmestyi 2005.
Elohopeaa.
Toisen albumin "Elohopeaa" ensimmäinen single, "Teen mitä teen", oli tyyliltään "Sic Transitiin" verrattuna metallisempi ja paremmin esiin tulevalla karjunnalla. "Teen mitä teen" oli myös yhtyeen ensimmäinen Suomen singlelistan kärkeen yltänyt single. Smak teki myös kesän 2006 kesäkumibiisin "Antaa palaa vaan", joka julkaistiin promosinglenä, joskin kappaleen ensisijainen tehtävä oli YleX- radiokanavan seksuaalivalistuksen edistäminen. Yhteistyö Teja Kotilaisen kanssa päättyi yhtyeen siirtyessä Warnerille kesällä 2006. Uusi levy-yhtiö julkaisi ennen "Elohopeaa"-albumia myös samannimisen singlen.
Jäsenet.
Smakin Kalle (laulu), Henkka (kitara ja laulu) ja Lucas (basso) ovat syntyneet 1989 ja Markku (rummut) vuotta myöhemmin 1990.
Belo Horizonte

Belo Horizonte on kaupunki Kaakkois-Brasiliassa. Se on Minas Geraisin osavaltion pääkaupunki. Vuonna 2010 kaupungin asukasluku oli noin 2,4 miljoonaa.
Kaupunki suunniteltiin Minas Geraisin uudeksi pääkaupungiksi 1800-luvun lopulla, kun vanha pääkaupunki ei mahtunut laajenemaan, ja koska siihen liittyi ikäviä siirtomaa-aikaisia muistoja. Uusi kaupunki suunniteltiin ruutukaavaan Yhdysvaltojen Washington DC:n ja Argentiinan La Platan tapaan. Se sai aluksi nimekseen Cidade de Minas. Nykyinen, portugaliksi "kaunista horisonttia" tarkoittava nimi otettiin käyttöön 1901. Kaupunki suunniteltiin art nouveaun hengessä, tunnuslauseena järjestys ja edistys.
1940-luvulla kaupunkia laajennettiin pohjoiseen. Silloinen pormestari Juscelino Kubitschek palkkasi työhön nuoren arkkitehdin Oscar Niemeyerin, ja näiden kahden vastuulla on kaupungin nykyinen tunnusomainen ulkonäkö puistoineen ja tekojärvineen.
Kaupungissa on metro ja kaksi lentoasemaa: Pampulhan kentältä on kotimaan liikennettä ja Confinsissä on kansainvälinen lentoasema.
San Marinon Grand Prix 2005

San Marinon Grand Prix 2005 (virallisesti XXV Gran Premio Foster's di San Marino) oli Formula 1 -kauden 2005 neljäs osakilpailu, joka ajettiin 22.–24. huhtikuuta 2005 Autodromo Enzo e Dino Ferrarin moottoriradalla Italian Imolassa. Radalla järjestettiin samana viikonloppuna myös historian ensimmäinen oheisluokan GP2:n osakilpailu.
Renault'n Fernando Alonso voitti kauden kolmannen GP:nsä perättäin ja vahvisti johtoaan toisena olevaan Toyotan Jarno Trulliin 16 pisteeseen. Paalupaikalta startannut McLarenin Kimi Räikkönen keskeytti 9. kierroksella johtopaikalta vetoakselin hajottua.
BAR-kuljettajat Jenson Button ja Takuma Satō hylättiin autojen sääntöjen vastaisen polttoaineensyöttöjärjestelmän vuoksi. Tallille annettiin kahden kilpailun kilpailukielto tapauksen johdosta.
Turva-auto

Turva-auto (, Yhdysvalloissa "pace car") on rata-autourheilussa auto, joka tulee radalle hidastamaan kilpailijoita jonkin radalla olevan esteen, haitan tai turvallisuusuhan poistamisen ajaksi. Turva-auto on tärkeä, jotta ratahenkilökunta voi työskennellä tarvittaessa turvallisesti radalla kilpailun aikana.
Turva-autoa on käytetty ensi kertaa vuoden 1911 Indianapolis 500 -kilpailussa, jossa lentävä lähtö ("rolling start") korvasi seisovan lähdön ("standing start") Carl Fisherin ajatuksesta. Kilpailussa autot ryhmittyivät ennen lähtöä turva-auton taakse.
Virtuaalinen turva-auto.
Vuodesta 2015 alkaen on ollut käytössä niin sanottu virtuaalinen turva-auto (, VSC). Virtuaalisen turva-auton aikana radan jokaiselle ajanottosektorille asetetaan nopein mahdollinen sektoriaika, jota kuljettajat eivät saa alittaa. Virtuaalisen turva-auton aikana kuljettajan väliset aikaerot eivät oleellisesti muutu, toisin kuin turva-auton perässä ajettaessa. Virtuaalinen turva-auto on lähtökohtaisesti tarkoitettu nopeasti radalta poistettavassa olevan esteen tai haitan poistamisen ajaksi.
Syynä virtuaalisen turva-auton käyttöönottoon oli Formula 1 -kaudella 2014 Japanin GP:ssä sattunut onnettomuus, jossa Jules Bianchi ajoi tuplakeltaisten lippujen alueella ulos radalta osuen ratavirkailijoiden kuljettamaan nostotraktoriin. Bianchi loukkaantui vakavasti ja menehtyi myöhemmin saamiinsa vammoihin.
Formula 1.
Ensimmäinen Formula 1 -kilpailu, jossa käytettiin turva-autoa, oli Kanadan Grand Prix 1973.
Formula 1 -sarjaan on toimittanut kaudesta 1996 alkaen turva-autot Mercedes-Benz, kausina 2010–2014 malli oli Mercedes-Benz SLS AMG, kausina 2015–2017 Mercedes-AMG GT S ja kaudesta 2018 alkaen otettiin käyttöön malli Mercedes-AMG GT R. Kaudella 2021 turva-autona toimii myös Aston Martin Vantage.
Vaihtoehdot.
Vaihtoehtona turva-autolle on käytetty koko radan keltaista lippua (), jolloin kaikkien autojen on hidastettava 80 km/h nopeuteen, asetuttava jonoon ja säilytettävä etäisyys toisistaan. Myös "Code 60" on vaihtoehto, jossa kaikkien autojen on käytettävä enintään 60 km/h nopeutta ilman, että turva-auto tulee radalle. Turva-autoa voidaan silti käyttää tarpeen vaatiessa.
Syiksi vaihtoehdoille sanotaan, että turva-autolla kestää tietyn aikaa saapua radalle, jolloin kilpailu vielä on käynnissä ja kilpailijat tulevat varikolle taktisen hyödyn vuoksi, jolloin osan ajasta autot ajavat korkealla nopeudella, sekä turva-auton poistumisen jälkeen tuleva riski uusille onnettomuuksille. "Code 60" välttää ongelmia, koska se voidaan ottaa käyttöön nopeasti ja se vaikuttaa koko radalle, sekä vältetään kilpailun jatkumisen aiheuttama riski uusille turva-autoa tarvitseville tilanteille koska kilpailijat eivät ole kerääntyneet lähekkäin.
Le Mansin 24 tunnin ajoja järjestävä Automobile Club de l’Ouest (ACO) on muuttanut sääntöjään siten, että turva-auton lisäksi voi olla hitaita alueita sekä koko radan keltaista tarpeen mukaan. Tällä on tavoitteena, että turva-autotilanteesta ei saada taktista etua. Circuit de la Sarthen radan pituudesta johtuen siellä käytetään kolmea turva-autoa.
9 (luku)

9 (yhdeksän) on luonnollinen luku, jota edeltää luku kahdeksan ja seuraa luku kymmenen.
Suomen yhdeksän-sanan etymologia.
Sana yhdeksän koostuu kahdesta osasta: "yh" (yksi) ja "deksa". Deksa on latinan laina ja tarkoittaa kymmentä, kuten . Sanan merkitys on siis "yksi pois kymmenestä". Tähän liittyy myös se, että 9 on roomalaisena numerona IX. Sana kahdeksan on muodostettu samalla tavalla. Toisen teorian mukaan sana tulee kahden sanan liitosta "ükte e-k-sä" (ükte = yksi ja e-k-sä = ei ole, eli yhtä ei ole).
Nimimerkki

Nimimerkki (lyhenne nimim.) on oikean nimen asemasta käytetty tekijänimi.
Nimimerkkiä käytetään muun muassa lehtikirjoituksissa, kirjoissa, taideteoksissa tai kilpailutöissä, eli aina kun halutaan joko suojata omaa nimeä, tai ei haluta oman nimen vaikuttavan esimerkiksi kirja-arvosteluihin.
Nimimerkkejä käytetään myös Internetissä esimerkiksi chateissa ja keskustelupalstoilla (englanniksi "nickname", josta suomenkielinen väännös "nikki"). Nimimerkkiä voi käyttää myös esteettisyyden vuoksi.
Galahad

 
Galahad (myös sir Galahad) on pyöreän pöydän ritari ja Graalin maljan löytäjä, joka esiintyy kuningas Arthurin liittyvissä tarinoissa. Kirjallisuudessa Galahad kuvataan puhdassydämisen ja jalon ritarin ihannekuvaksi.
Tarinoiden mukaan Galahad oli Lancelotin ja Pellesin tyttären Corbinin Elainen avioton poika. Pelles on Graalin maljan vartija, ja hän järjestää taikakeinoin tyttärensä ja Lancelotin välisen kohtaamisen loihtimalla tyttärensä näyttämään Guinevereltä, jota Lancelot rakastaa. Pelles tekee tämän varmistaakseen, että Graalin maljan löytäjä on Joosef Arimatialaisen sukua. Graal oli tarujen mukaan malja, jota Jeesus käytti viimeisellä ehtoollisella viinin tarjoamiseen. Myöhemmin Joosef sai pyhän Graalin maljan hänelle ilmestyneeltä Jeesukselta ja vei sen Britanniaan.
Nuorukaiseksi vartuttuaan Galahad kohtasi isänsä Lancelotin, joka löi hänet ritariksi ja toi poikansa Camelotiin, kuningas Arthurin hoviin. Galahad istui juhlien aikaan vahingossa Siège Perilousille istuimelle, jolle vain puhdassydäminen ritari saattoi istua. Muille istuin aiheuttaisi välittömästi kuoleman. Galahadille ei kuitenkaan käynyt mitenkään, ja sen perusteella kuningas Arthur päätteli, että Galahadin täytyi olla luonteeltaan puhdas ja jalo. Galahad hyväksyttiin pian tämän jälkeen pyöreän pöydän ritareihin.
Legendojen mukaan Galahad oli yksi niistä kolmesta ritarista, jotka löysivät Graalin maljan. Kaksi muuta olivat Percival ja Bors. Graalin löytämisen jälkeen Galahadin on sanottu nousseen taivaaseen.
Graalin maljan tarinan ensimmäisissä versioissa, esimerkiksi Chrétien de Troyesin 1100-luvulla ilmestyneessä "Conte du Graal" -teoksessa, Graalin maljan löytäjä oli Percival. Mutta 1200-luvulla Graalin malja -aiheelle annettiin uusi, ankaran hengellinen merkitys. Sen vuoksi tarvittiin uusi Graalin maljan löytäjä, jonka sukujuuret voitiin johtaa Vanhan testamentin Daavidin sukuun.
Galahadista tehtiin lisäksi Lancelotin poika, jotta maallisen rakkauden innoittamat teot (Guineveren innoittama Lancelot) voitaisiin asettaa vastakkain taivaallisen rakkauden innoittamien tekojen kanssa (hengellisyyden innoittama Galahad). Tällainen teologinen versio Graalin maljan legendasta ilmestyi teoksessa "Queste del Saint Graal" ("Graalin maljan etsintä"), joka on osa Vulgata-syklin proosamuotoisia Lancelot-taruja. Queste del Saint Graalissa on merkkejä voimakkaasta sistersiläisvaikutuksesta, ja siinä voidaan nähdä yhtäläisyyksiä pyhän Bernhard Clairvaux’laisen mystisiin oppeihin.
Hart Memorial Trophy

Hart Memorial Trophy on jääkiekkopalkinto, joka jaetaan vuosittain NHL:n runkosarjan päättyessä pelaajalle, jonka katsotaan olevan arvokkain omalle joukkueelleen. Palkinnon voittaja valitaan Professional Hockey Writers' Associationin äänestyksessä. Se jaettiin ensimmäisen kerran vuonna 1924.
Hart Memorial Trophy jaettiin ensimmäisen kerran kaudella 1923–1924 nimellä "Hart Trophy". Palkinnon lahjoitti NHL:lle tohtori David Hart, joka toimi urallaan muun muassa Montreal Canadiensin valmentajana ja managerina. Vuonna 1960 alkuperäinen Hart Trophy annettiin Hockey Hall of Fameen ja tilalle tehtiin uusi palkinto, jonka nimeen lisättiin edelleen käytössä oleva sana ”memorial”.
Jo vuodesta 1945 asti jokainen Hart Memorial Trophyn voittanut jääkiekkoilija on nimetty myös Hockey Hall of Fameen.
Useimpia voittoja.
Useammin kuin kerran Hart Memorial Trophyn ovat voittaneet seuraavat 19 pelaajaa:
Hart Memorial Trophyn voittajat.
Voittajat maittain: (1924-2025)
Niin &amp; näin

Niin &amp; näin on Tampereella vuonna 1994 perustettu filosofinen aikakauslehti, joka on suunnattu sekä ammattifilosofeille että laajemmalle yleisölle. Lehti julkaisee vertaisarvioituja artikkeleita, kirja-arvioita, kolumneja ja ajankohtaisia artikkeleita. Usein numeroissa on yksi tai useampia teemoja, joita käsitellään usean kirjoittajan voimin. Ensimmäisenä vuonna lehti ilmestyi kolmesti, sittemmin numeroita on ilmestynyt neljä vuodessa. Lehteä julkaisee ja kustantaa Eurooppalaisen filosofian seura ry. Lehti on saanut opetus- ja kulttuuriministeriön laatulehtipalkinnon (2010), Suomen tiedekustantajien liiton tunnustuspalkinnon (2013) ja Kultti ry:n laatulehtipalkinnon 2017 ja 2021. Lehteä kustantava Eurooppalaisen filosofian seura ry on palkittu Tieteellisten seurain valtuuskunnan Kordelinin palkinnolla vuonna 2018. Vuonna 2023 Suomen tiedekustantajien liitto valitsi lehden vuoden tiedelehdeksi.
Niin &amp; näin -kirjat.
Lehti aloitti vuonna 2002 oman kirjajulkaisusarjan, joka toimi ensin nimellä 23°45 ja vuodesta 2009 lähtien nimellä Niin &amp; näin -kirjat. Sarjassa on ilmestynyt yli sata nidettä filosofian eri aloilta.
Filosofia.fi -portaali.
Vuonna 2007 lehti avasi yhdessä Åbo Akademin filosofia-oppiaineen kanssa filosofia.fi-portaalin, joka sisältää sekä toimitettuja että alkuperäisiä filosofisia aineistoja, filosofisen sanakirjan, linkkikokoelman ja muita ajankohtaisia aineistoja.
Matti Salminen

Matti Kalervo Salminen (s. 7. heinäkuuta 1945 Turku) on suomalainen bassolaulaja. Salminen on lähtöisin työläisperheestä, ja laulajan ura alkoi kuusivuotiaana Työväentalon lapsikuorossa. 
Elämä.
Salmisen vanhemmat olivat sekatyömies Heikki Olavi Salminen ja Maire Ilona Salminen o.s. Wuokko. Hän valmistui 15-vuotiaana puusepäksi ja työskenteli nuoruudessaan Wärtsilän Turun-telakalla laivojen huonekaluverstaalla.
Ammattimaisena esiintyjänä hän aloitti laulamalla lavoilla tangoa. Hän opiskeli samalla muun muassa Lea Piltin johdolla laulua, ja tie vei Kansallisoopperan kuoron koelauluun 1966. Hänet hyväksyttiin, vaikka opiskelupaikkaa Sibelius-Akatemiassa ei samaan aikaan tullutkaan. Myöhemmin akatemian rehtori Taneli Kuusisto otti hänet sisään erityistapauksena. Hänen varsinainen läpimurtonsa tapahtui 1969, kun 24-vuotias basso onnistuneesti paikkasi "Don Carlosin" Filipin roolin lyhyellä varoitusajalla.
 tuotti 1973 henkilökuvan maailmanmaineeseen nousevasta Matti Salmisesta otsikolla "Salminen Savonlinnassa - Matin muotokuva Savonlinnan oopperajuhlien kehyksissä". Televisio-ohjelman ensilähetys oli TV1:ssä 12.1.1974. Se on uusittu lukuisia kertoja.
Salminen palkittiin Pro Finlandia -mitalilla vuonna 1988.
Säätiö.
Salminen on perustanut nimeään kantavan säätiön, joka auttaa suomalaisia musiikin erikoislahjakkuuksia ammatilliselle uralle. Muun muassa Tommi Hakala, Juha Uusitalo ja Petrus Schroderus ovat saaneet siltä tukea.
Tero-Pekka Henell

Tero-Pekka Edvard Henell (s. 31. lokakuuta 1957 Helsinki) on suomalainen musiikkialan hallintomies, toimittaja ja säveltäjä.
Henell toimi Turun filharmonisen orkesterin intendenttinä ja konserttitalon johtajana 2000–2006 ja Kuudennen kerroksen orkesterin intendenttinä 2006–2007. Hän hoiti 1988–1993 samaa tehtävää Lahden kaupunginorkesterissa ja toimi tiiviissä yhteistyössä kapellimestari Osmo Vänskän kanssa. Tuona aikana Lahden kaupunginorkesterin levyt menestyivät hyvin. Henell lopetti kulttuurin hallintotyöt ja valmistui syksyllä 2007 henkiseksi valmentajaksi ja tennisvalmentajaksi. 
Jakso Ruotsin radion sinfoniaorkesterin intendenttinä 1993–1994 päättyi ammattiyhdistyskahnaukseen. Svenska Rikskonserterin projektipäällikkönä hän toimi 1994–1996. Ruotsalaisen Målvaktsbolagetin toimitusjohtajana Henell toimi 1998–2001 ja helsinkiläisen Edition Wilhelm Hansen Oy:n johtajana ja kustannuspäällikkönä 1999–2000. Hän on opiskellut musiikkitiedettä Jyväskylän yliopistossa ja laulua ja toiminut myös jääkiekkovalmentajana.
Turun-kaudellaan Henell toteutti näyttävän tempauksen elokuussa 2005. Silloin esitettiin Richard Wagnerin "Lentävä hollantilainen" Aurajoen rannalla Suomen Joutsenen ja Sigynin kansilla. Laivat kiinnitettiin nokat vastakkain ja satamaan rakennettiin 4000 hengen katsomo.
Henellin puoliso on Leif Wagerin ja Eva Hemmingin tytär Carmela Wager, ja heillä on kaksi lasta.
Haʻapai

Haʻapai on saariryhmä Tongassa, Tyynellä valtamerellä. 
Haʻapain saaret sijaitsevat Tongan keskiosissa ja noin 100 kilometriä Tongatapusta pohjoiseen. Ryhmä koostuu 62 saaresta. Ha'apaissa asuu yhteensä noin 7 750 ihmistä. Heistä yli puolet asuu saariryhmän pääsaarilla, Lifukalla ja Foalla.
Saariryhmän lounaiskulmassa on Hunga Tonga–Hunga Haʻapain kaksoissaari, jossa tapahtui suuri tulivuorenpurkaus vuonna 2022.
Korkkari

Korkkari on arkikielinen ilmaisu, jolla on eri merkityksiä:
Saipan

Saipan on Tyynellä valtamerellä sijaitsevan ja Yhdysvalloille kuuluvan Pohjois-Mariaanien saariryhmän suurin saari, joka muodostaa oman territorionsa. Saipanin pinta-ala on noin 120 neliökilometriä. Vuoden 2020 väestönlaskennassa sen asukasluku oli 43 385.
Nimi "Saipan" tulee karoliininkielisestä sanasta "sááypéél ()", joka on viittaus karoliinien legendaan, jonka mukaan karoliinit löysivät ns. alkusaaren. 
Saaren suurin kylä ja turismin keskus on Garapan. Garapanin pinta-ala on 1,2 km² ja sen asukasluku vuonna 2020 oli 3 096. Saipanilla sijaitsee myös Capitol Hillin kylä, joka on toiminut saarten pääkaupunkina vuodesta 1962 lähtien. Capitol Hillissä oli 979 asukasta vuonna 2020.
Saaren korkein kohta on sammuneen Mount Tapochau -tulivuoren huippu noin 474 metrin korkeudessa. Yhdysvallat ja Japani kävivät saarella toisen maailmansodan aikana Saipanin taistelun vuonna 1944.
Saipanilla ilmestyy kaksi päivittäistä sanomalehteä: "Marianas Variety" ja "Saipan Tribune".
Three Dollar Bill, Y’All$

Three Dollar Bill, Y'All$ on nu metal -yhtye Limp Bizkitin debyyttialbumi, joka julkaistiin vuonna 1997 Flip/Interscope Recordsin alaisuudessa. 
Albumia pidetään yhtyeen parhaana saavutuksena. 
Taustaa.
Suurimman osan albumista yhtye teki kuuden päivän aikana. He kirjoittivat yhdeksän kolmestatoista kappaleesta kolmessa päivässä, ja äänittivät albumin seuraavina kolmena päivänä. 
Kappaleet "Pollution", "Counterfeit" ja "Stuck" olivat jo aikaisemmin kirjoitettuja ja ne esiintyivät demolla, jonka ansiosta yhtye lopulta sai levysopimuksen. Kappaleet "Counterfeit" ja George Michael -cover "Faith" julkaistiin myös singleinä.
Albumin viimeinen raita "Everything" on pitkä jammailusessio, jota ei kirjoitettu lainkaan.
&amp;

&amp; eli et-merkki vastaa merkitykseltään sanaa ’ja’. Suomenkielisissä tekstiyhteyksissä se lausutaan tavallisesti alkuperänsä mukaan /et/. Tunnetut vieraskieliset nimet saatetaan kuitenkin suomenkielisessä puheessa lausua kokonaan alkukielellä, esimerkiksi nimessä "Procter &amp; Gamble" kuulee &amp;-merkkiä lausuttavan /ænd/.
Merkki on kehittynyt kirjainten "e" ja "t" yhteensulautumasta kirjoitettaessa latinan sanaa "et" ’ja’. &amp;-merkkejä on löydetty antiikin Rooman jäänteistä ajanlaskun alun ajoilta.
Kun kaikki teksti kirjoitettiin käsin, lyhennysmerkkejä käytettiin yleisesti, koska ne säästivät aikaa, vaivaa ja tilaa. Kirjoituskoneiden ja tekstinkäsittelyn valtakaudella &amp;-merkin käyttö on vähentynyt.
Suomen yleiskielessä &amp;-merkin käyttö on rajoittunut yritysten ja teosten nimiin, esimerkiksi "Lignell &amp; Piispanen" ja "Ratchet &amp; Clank". Tästä on se etu, että nimeä ei tarvitse kirjoittaa erikseen eri kielillä – sama kirjoitusasu voi olla esimerkiksi sekä suomea, ruotsia että englantia.
Tietotekniikassa.
Tietotekniikassa &amp;-merkkiä () käytetään useisiin tarkoituksiin.
Microsoft Windowsin käyttöliittymissä &amp;-merkkiä käytetään pikanäppäinten määrittelyssä: codice_2 luo menun määrittelyssä kohdan codice_3, jossa komennon saa aktivoitua Alt-F-yhdistelmällä. Käytäntö on levinnyt useisiin käyttöliittymiin.
Ghetto

Ghetto tai getto oli ahdas kaupunginosa, jonka muurien sisälle Euroopan juutalaiset määrättiin menneinä aikoina asumaan. Sana tulee italian kielen valimoa tarkoittavasta sanasta, sillä kaikkein ensimmäinen ghetto, Venetsian ghetto, sijaitsi valimon vieressä.
Italian ghetot.
Venetsian ghetto perustettiin vuonna 1516. Juutalaisvastainen paavi Paavali IV virallisti ghettoinstituutin bullassaan vuonna 1555 ja määräsi Kirkkovaltion juutalaiset asumaan ghettoihin. Juutalaiset saivat käydä gheton ulkopuolella päivisin töissä, mutta yöksi heidän piti palata gheton suljettujen porttien sisäpuolelle. Portit pidettiin suljettuina myös kristillisinä juhlapäivinä. Juutalaisten täytyi pitää tunnusomaista keltaista hattua käydessään gheton ulkopuolella. Yhdessä ghetossa sai olla vain yksi synagoga. Gheton sisällä juutalaiset saivat kuitenkin elää vapaasti omien sääntöjensä ja kulttuurinsa mukaisesti.
Venetsian gheton perustamisen jälkeen uusia ghettoja nousi kaikkialle Italiaan, minkä jälkeen niitä alettiin perustaa myös ulkomaille.
Ranskan keisari Napoleon I lakkautti 1700-luvun lopulla valloittamiensa alueiden ghetot Italiassa ja poltti niiden puuportit, ja juutalaiset ja muut vähemmistöt saivat kansalaisoikeudet. Ghettoinstituutio lakkautettiin Italiassa lopullisesti Rooman gheton lakkauttamisen myötä vuonna 1870, kun paavin valta päättyi Italian yhdistyttyä.
Juutalaisten vapautumisen myötä kaikki muutkin Euroopan ghetot lakkautettiin 1800-luvulla. Moni juutalainen jäi kuitenkin asumaan juutalaiskortteleihin, vaikka ne olivat köyhiä.
Natsien perustamat ghetot.
Natsi-Saksa perusti toisen maailmansodan aikana 1930-luvulla miehittämilleen alueille ghettoja valmistellessaan juutalaisten karkotuksia ja holokaustia. Niistä suurin oli Varsovan ghetto, jonne oli vangittuna enimmillään 500 000 juutalaista. Muita suuria ghettoja olivat Łódźin ghetto ja Krakovan ghetto.
Eukonkanto

Eukonkanto on urheilulaji, jonka tarkoituksena on nimensä mukaisesti kantaa naista läpi esteitä sisältävän juoksuradan mahdollisimman nopeasti. Radan pituus on 253,5 metriä ja siihen kuuluu metrin syvyinen vesieste sekä kaksi yli kiivettävää aitaa. Kannettavan massan tulee olla yli 49 kiloa. Eukonkannon MM-kilpailun säännöt muutettiin vuonna 2023 niin, ettei kannettavan henkilön sukupuolella ole merkitystä. Kannettavaan silti viitataan termillä "eukko".
Maailmanmestaruustapahtuma.
Eukonkannon maailmanmestaruuskisat ovat Sonkajärvellä vuodesta 1992 vuosittain järjestetty humoristinen urheilutapahtuma. Kisat järjestetään pitäjänmarkkinoiden yhteydessä heinäkuun alussa. Kisat ovat saavuttaneet kiinnostusta maailmalla ja jo useana vuonna niihin on saapunut kisailijoita ulkomailtakin. Vuonna 2016 oli kilpailijoita 13:sta maasta (Suomi, Yhdysvallat, Viro, Valko-Venäjä, Meksiko, Venäjä, Australia, Iso-Britannia, Sri Lanka, Saksa, Ruotsi, Japani ja Kanada). 
Vuoden 2005 kisoissa vieraili koripalloilija Dennis Rodman, joka ei kuitenkaan osallistunut kilpailuun terveysongelmiinsa vedoten. Katsojien riemuksi hän kuitenkin kokeili lajia. Rodman ilmoitti palaavansa seuraavana vuonna ja voittavansa silloin koko kilpailun. Vuonna 2006 Rodmania ei kuitenkaan näkynyt Suomessa.
Vuonna 2013 tapahtumassa oli yleisöä noin 3 000 henkilöä. Kilpailuun osallistui 47 paria yhdestätoista maasta.
Suomalaispari Miettinen–Haapanen saavutti vuonna 2017 kuudennen mestaruutensa niukalla 2,3 sekunnin erolla toiseksi tulleisiin yhdysvaltalaisiin kilpailijoihin. Kilpailuihin osallistujia oli 15 maasta. 
Vuonna 2023 Eukonkannon maailmanmestaruuksista kilpailtiin Sonkajärvellä 26. kertaa. Katsojia tapahtumassa oli noin 2000. Kilpailuihin osallistujia oli 11 maasta. Vuoden 2024 kilpailussa oli osanottajia 21 maasta.
Säännöt.
Eukonkannon MM-kilpasarja, Ikämiesten sarja, Joukkuesarja ja Sprintti ovat osa vuosittaista kilpailua, jossa kilpailijat kantavat "eukkoja", eli ihmisiä, yli määritellyn radan mahdollisimman nopeasti. Kilpailussa on tiettyjä yleisiä sääntöjä, jotka koskevat kaikkia sarjoja. Näihin kuuluvat eukon iän, painon, ja mahdollisen pudottamisen säännöt, sekä jalkineiden, ja apuvälineiden käytön rajoitukset. Kilpailijat voivat tehdä protesteja tietyn ajan sisällä kilpailun loppumisesta ja näiden käsittelyyn liittyy maksu.
MM-kilpasarjassa on yksi sarja, jonka voittaja selviää ajan perusteella. Ikämiesten sarja on samanlainen, mutta osallistujien on oltava vähintään 40-vuotiaita. Joukkuesarjassa kolme kantajaa kantavat eukkoa vuorotellen, ja heidän tulee suorittaa vaihto juomalla pullollinen Eukonkantojuomaa. Sprinttisarjassa useat parit kilpailevat yhtä aikaa 120 metrin radalla.
Kaikissa sarjoissa palkitaan voittajien lisäksi kisaviikonlopun hauskin kilpailupari, paras asu ja voimakkain kantaja. Osallistumismaksu vaihtelee sarjasta riippuen, mutta se sisältää aina viikonloppuliput tapahtumaan.
Populaarikulttuurissa.
Vuonna 2012 julkaistun Rakkauden rasvaprosentti -elokuvan tapahtumat sijoittuvat Sonkajärven eukonkantokilpailun yhteyteen.